Ane Halsboe-Jørgensen (S), 2024-11-28:
Det der med pension vedrører alle – høj som lav, ung som gammel – og derfor er det også en utrolig tungtvejende diskussion.
Det er en væsentlig brik i vores velfærdssamfund, som vi har bygget op i fællesskab, og samtidig er det også en enormt vigtig forudsætning i vores økonomi.
Så tak for endnu en gang at give os anledning til at diskutere det.
Som socialdemokrat mener jeg, at alle skal have ret til en værdig alderdom med kræfter til at lege med børnebørnene.
Det gælder, uanset om man er akademiker eller ufaglært.
Men der er store forskelle på vores pensioner og vores alderdom i Danmark.
For 4 år siden lavede vi Arnepensionen, som er en ret til tidlig tilbagetrækning, for at sikre en værdig tilbagetrækning fra arbejdsmarkedet.
Det er en beskyttelsesring for de mennesker, der har været længst tid på arbejdsmarkedet.
Det var jeg virkelig stolt over vi gjorde.
Jeg var også rigtig stolt over, at vi lykkedes med det.
For retten til tidlig pension giver mennesker, der ofte har lange, hårde arbejdsliv en ret til at gå fra tidligere og en ret, som de kan planlægge deres liv efter.
Med tidlig pension er vi kommet noget af den her skævhed og uretfærdighed til livs, men der er stadig store forskelle på vores pensioner og alderdom i Danmark.
Den automatik, som pensionsalderen hæves med nu ifølge velfærdsaftalen, ligesom det er sket siden 2006, tror vi ikke på man kan blive ved med.
Vi tror ikke på, at man automatisk kan blive ved med at hæve med 1 år, og derfor har Socialdemokratiet klart meldt ud, at vi ønsker at genforhandle den aftale og genforhandle velfærdsforliget, så vi kan få en mere retfærdig og realistisk pensionsalder.
I det kommende år skal vi stemme om at hæve pensionsalderen til 70 fra år 2040.
Vi kommer i Socialdemokratiet til at stemme for.
Det er en vigtig brik i vores økonomi, og det følger også af den aftale, vi har indgået.
Velfærdsaftalen er på mange måder en god aftale, og den er en motor, der sikrer, at vi kan investere i velfærdssamfundet for fremtidige generationer.
Men det er også en aftale, der har nogle udfordringer i sig, og derfor bliver det også med den her melding vores oplæg, at det er sidste gang, vi automatisk stemmer for den her hævning for alle for et helt år.
Tiden er nu kommet til, at vi får et mere socialt retfærdigt og realistisk bud på fremtidens pensionssystem.
Den grundlæggende ide om, at når vi lever længere, skal vi også arbejde længere, køber jeg sådan set ind på.
Men der bliver nødt til inde bag ved de tal at være social balance og i virkeligheden også sund fornuft.
Spørgsmålet om, hvor vores pensionsalder ligger, er en vigtig brik for alle danskere og for dansk økonomi, og derfor er det væsentligt, at vi har god tid til den her slags beslutninger.
Derfor er det også rigtig vigtigt, at når vi genåbner så stor en aftale, og når vi lægger op til at genforhandle, så gør vi det, så det ikke er forhastet, og så der er god tid, og derfor bakker vi i Socialdemokratiet heller ikke op om beslutningsforslaget her.
For en så stor beslutning for vores samfund skal selvfølgelig håndteres klogt og ansvarligt.
Jeg er rigtig glad for, at vi er kommet i gang med debatten.
Jeg er også rigtig glad for, at SF stempler ind i debatten, så vi har god tid til en fælles drøftelse, og derfor har vi fra Socialdemokratiets side også meldt ud, hvordan vi overordnet ser på det her spørgsmål.
Som beskæftigelsesminister er jeg meget optaget af det her.
Jeg er meget optaget af, at vi får et mere retfærdigt pensionssystem.
Vi skal have lavet en helt konkret model.
Det kræver en del.
Derfor har vi sat gang i debatten, og så skal vi føre det til et sted, hvor vi både lytter til eksperter og til parterne og i sidste ende ender med en konkret model, hvor vi har en større social retfærdighed.
Vi har sådan set fået opbygget i Danmark en ret god tradition for, at når vi ændrer pensionsalderen, gør vi det med langt varsel.
Derfor er det også hele rygraden i det, jeg står og siger her.
Ændringerne vil ikke ske fra den ene dag til den anden.
Det, vi stemmer om næste år, kommer til at gælde fra 2040, og det, vi lægger op til at drøfte frem mod næste afstemning i 2030, er pensionsalderen fra 2045, altså pensionsalderen for dem, der er i slut-40'erne nu.
Når det er sagt, ved jeg godt, at lige præcis pensionsalder er noget, der fylder rigtig meget hos danskerne, og derfor er det også noget, der skal forhandles i god tid.
Jeg synes ikke, at der er nogen tvivl om, at der er brug for at få kigget på retfærdigheden og den sociale balance i vores pensionssystem.
Jeg mener, at vi i 2006 lavede en god aftale, men jeg mener også entydigt, at der er brug for at genforhandle den nu.
Tak for ordet.